ΓΡΑΠΤΗ ΕΡΩΤΗΣΗ P-2580/96 υποβολή: Αντώνιος Τρακατέλλης (PPE) προς την Επιτροπή (24 Σεπτεμβρίου 1996)

Θέμα: Περικοπές στην ανθρωπιστική βοήθεια υπέρ των Υπερκαυκασίων χωρών

Η Αντιπροσωπεία του Ευρωπαϊκού Κοινοβουλίου για τις σχέσεις με την Υπερκαυκασία επισκέφθηκε τις τρεις χώρες τον Ιούνιο-Ιούλιο 1996. Η αντιπροσωπεία συναντήθηκε με ΜΚΟ που χρηματοδοτούνται από το ECHO και ενημερώθηκε για τις δραστηριότητές τους. Οι περικοπές στις πιστώσεις ECHO το 1996 θα προξενήσουν σοβαρά προβλήματα στην ομαλή εξακολούθηση ορισμένων προγραμμάτων. Η διανομή παιδικών τροφών, η θέρμανση στα σχολεία και η παροχή γευμάτων για τους ηλικιωμένους π.χ. θα κινδυνεύσουν να διακοπούν.

Τί μέτρα προτίθεται να λάβει η Επιτροπή ώστε τα προβλήματα που προκαλούν οι δραστικές περικοπές της ανθρωπιστικής βοήθειας υπέρ των υπερκαυκασίων κρατών να μην θέσουν σε κίνδυνο την επιβίωση των πτωχοτέρων στρωμάτων αυτών των υπό μετάβασιν κοινωνιών;

Απάντηση της κας Bonino, εξ ονόματος της Επιτροπής (14 Οκτωβρίου 1996)

Η συνεισφορά της Επιτροπής στις χώρες του Καυκάσου μειώθηκε από 80 εκατ. ECU το 1995, στα 26 εκατ. ECU to 1996. Περίπου 18 εκατ. ECU χορηγήθηκαν τον Δεκέμβριο του 1995 για τη χρηματοδότηση ενεργειών που θα συνεχίζονταν το 1996. Εάν αυτά ληφθούν υπόψη, οι διαθέσιμοι πόροι μειώθηκαν μόνο κατά 30% (από 62 εκατ. ECU το 1995 σε 44 εκατ. ECU το 1996).

Ενόψει της μείωσης των πόρων η Επιτροπή έλαβε διάφορα μέτρα για να εξασφαλιστεί η συνεχής βοήθεια στα φτωχότερα στρώματα των μεταβατικών κοινωνιών. Έχουν εκπονηθεί λεπτομερείς αξιολογήσεις ώστε να προσδιοριστούν καλύτερα τα πλέον σαφή κριτήρια για τον καθορισμό των δικαιούχων. Προγράμματα που δεν απευθυνόνταν ειδικά στα πλέον άπορα νοικοκυριά, όπως διανομή μικρών ποσοτήτων τροφίμων σε όλα τα παιδιά και υποστήριξη στα σχολεία όλης της χώρας, έχουν μειωθεί ή επανασχεδιαστεί. Αυτό έγινε με την προοπτική επέκτασης της βοήθειας των καθιερωμένων χορηγών και ταχείας αύξησης της διαρθρωτικής βοήθειας. Επίσης, έγινε προτροπή στους εταίρους να αυξήσουν τη σχέση κόστους/αποτελεσματικότητας με συγκέντρωση των αγορών, παροχή τροφίμων άνευ συσκευασίας, αύξηση των τοπικών αγορών και αντικατάσταση του εξωτερικού προσωπικού με τοπικό προσωπικό, πράγμα που είναι δυνατό και πρόσφορο σε μία κατάσταση όπως αυτή που επικρατεί στις χώρες του Καυκάσου μετά την πάροδο της έκτακτης ανάγκης.

Χάρη στα μέτρα αυτά, θα μπορέσει να εξασφαλιστεί η βοήθεια προς τους πλέον ευάλωτους πληθυσμούς και να ενισχυθεί παρά τις μειώσεις. Η βοήθεια (τρόφιμα, υγειονομική περίθαλψη και εφόδια για την αντιμετώπιση του χειμώνα) στους ηλικιωμένους χωρίς αρωγή, αυξήθηκε από 4 εκατ. ECU το 1995 σε 7 εκατ. ECU το 1996. Ωστόσο, είναι επίσης αληθές το ότι η χρηματοδότηση πολλών προγραμμάτων που έχουν αρχίσει θα διακοπεί στο τέλος του χρόνου. Οι εταίροι φροντίζουν και αναζητούν εναλλακτική χρηματοδότηση.

Αυτή η μεταβολή στρατηγικής, η οποία θα μπορούσε να θωρηθεί σαν αλλαγή από μία στρατηγική που καθοδηγείται από τη ζήτηση σε μία ενεργό στρατηγική η οποία λαμβάνει υπόψη της την κατάσταση που διαδέχθηκε την περίοδο έκτακτης ανάγκης, που είχε ήδη αρχίσει το 1995, συγκεντρώθηκε ευρέως με όλους τους εταίρους, αρχές και άλλους χορηγούς. Η νέα στρατηγική καθιστά δυνατή την προετοιμασία βαθμιαίας μείωσης των προγραμμάτων ανθρωπιστικής βοήθειας και θα συνεπάγεται οπωσδήποτε, το τέλος της βοήθειας σε διάφορα από τα προγράμματα τα οποία ανέφεραν μη κυβερνητικοί οργανισμοί κατά τη διάρκεια της επίσκεψης της αντιπροσωπείας του Κοινοβουλίου τον Ιούνιο-Ιούλιο 1996.